

*Invitasjon til dialogkonferanse  
  
«Utredning av ny helhetlig/samordnet oppvekstlov»*

Innhold

[1 Bakgrunn 2](#_Toc194945612)

[1.1 Utredningens mål og problemstillinger 4](#_Toc194945613)

[1.2 Metode 5](#_Toc194945614)

[1.3 Dialogprosessen 6](#_Toc194945615)

[1.1 Program for dagen 6](#_Toc194945616)

[1.2 Påmelding 6](#_Toc194945617)

# Bakgrunn

KS er arbeidsgiver- og interesseorganisasjon for alle landets kommuner og fylkeskommuner, og er også utviklingspartner for og med våre medlemmer. KS arbeider sammen med medlemmene for å utvikle en selvstendig, effektiv og nyskapende kommunesektor.

KS landsting har i det politiske grunnlagsdokumentet for 2024-2027 pekt på behovet for sterke og mer inkluderende felleskap som avgjørende for sosial og økonomisk bærekraft. Selv om de aller fleste barn og unge i Norge har gode liv, faller for mange utenfor. Dette rammer særlig barn og unge som har sammensatte behov og trenger ulike tjenester over tid. Om lag 9,9 % av unge i alderen 15-29 år stod utenfor utdanning og arbeid i 2023. Andelen barn og unge som vokser opp i lavinntektsfamilier har økt til om lag 11,3 % i 2022. Utenforskap har komplekse årsaker knyttet til levekår, helse og relasjoner med familie og nettverk.

En rekke kunnskapskilder viser at manglende samordning og helhet i tiltak særlig for utsatte barn og familier forsterker frakoblingsprosesser og utenforskap[[1]](#footnote-2) Det er iverksatt en rekke tiltak på statlig og kommunalt nivå for å bøte på utfordringene, men disse har hatt begrenset effekt og synes ikke å løse det grunnleggende problemet. Regjeringen har også iverksatt et målrettet samfunnsoppdrag på tvers av sektorer for å inkludere barn og unge. [[2]](#footnote-3) KS Landsting har pekt på behov for tidligere og mer samordnet innsats som et viktig tiltak for å løse utfordringene.

Offentlig sektor, herunder på oppvekstfeltet, er i dag sektorisert gjennom en omfattende og fragmentert lovregulering som knytter en rekke plikter for kommunene og rettigheter for innbyggerne til spesifikke tjenester og tiltak innenfor eksempelvis helsestasjon og skolehelsetjeneste spesialpedagogiske tjenester i skole og barnehage, helse- og omsorgstjenester, familievern, barnevern, kultur- og fritidstilbud og NAVs sosiale tjenester. Dette skaper et fragmentert og byråkratisk tilbud, særlig for barn, unge og familier med behov for flere og sammensatte tjenester over tid. Det innebærer også en omfattende, detaljert og sektorisert styring av kommunale tjenester og tilbud som kan utfordre effektiv bruk av ressurser på tvers.[[3]](#footnote-4) For barn og unge, er familie, venner, sosiale nettverk og nærmiljø avgjørende for gode oppveksttilbud. Det er bred enighet om behovet for å legge til rette for en mer helhetlig innsats fra hele laget rundt barn og unge, for å bidra til å inkludere flere.

Det lokale selvstyret er grunnlovsfestet i Norge, som et uttrykk for lokaldemokratiets sentrale betydning i det norske samfunnet. Dette legger grunnlag for å spre makt og gi mennesker og lokalsamfunn mulighet for å påvirke sin egen hverdag og fremtid. Kommunene er både lokaldemokratiske organ og har rollene som samfunnsutvikler, myndighetsutøver og tjenesteleverandør for sine innbyggere. Kommunene har med sin nærhet til innbyggere og lokalsamfunn gode muligheter til å utforme tjenester og tilbud som er tilpasset ulike behov og lokale prioriteringer.  Kommunene utgjør en grunnpilar i den norske velferdsmodellen, og spiller en avgjørende rolle i arbeidet med å løse fremtidens utfordringer.

På bakgrunn av dette vil KS starte opp en utredning om det kommunale ansvaret for oppveksttjenester og tiltak, som i dag er regulert i en rekke sektorlover, kan samles i en felles oppvekstlov. Vi ønsker at denne utredningen kan danne grunnlag for et eventuelt videre utrednings- og lovarbeid i departementenes regi, etter ordinære prosesser.

Utredningen skal starte opp i løpet av 2025, og skal avsluttes innen utløpet av 2026. Oppdraget har en ramme på 2 mill. kr.

## Utredningens mål og problemstillinger

Formålet med utredningen er å belyse hvordan en ny, felles regulering av kommunale oppveksttjenester kan utformes for å fremme et mer helhetlig og samordnet tilbud til barn og familier. Vi vil utrede hvordan dette kan gjennomføres gjennom å tydeliggjøre et kommunalt ansvar for helheten i tilbudet, og med større handlefrihet i den lokale organiseringen av tjenestene. Dette skal også bidra til forenkling både for brukere og kommunale tjenester, mindre byråkrati og bedre ressursbruk. Det overordnede målet er et bedre og mer helhetlig tilbud av oppveksttjenester og tiltak i hele laget rundt barn og unge, som styrker mestring, inkludering og deltakelse for alle.

Utredningen skal særlig vekt på hensynet til barn og familier som trenger flere tjenester over tid. Den skal også belyse hvordan et større lokalt handlingsrom for organisering av tjenestene kan bidra til bedre tilpasninger til ulike individuelle og lokale behov, samtidig som brukernes rettigheter og rettssikkerhet ivaretas. En ny regulering skal også fremme forebyggende tiltak og bidra til å mobilisere ressurser i familie, nettverk og nærmiljø.

Vi kan oppsummere utredningen i følgende hovedproblemstillinger:

1. *Hvilke tjenester bør en ny felles oppvekstlov omfatte for å legge til rette for et mer samordnet og helhetlig tilbud til barn og familier?*
2. *Hvordan kan en ny oppvekstlov innrettes slik at kommunen kan organisere tjenestene mer helhetlig på tvers av sektorer, uten at statlig sektorvis lovgivning er til hinder for dette?*
3. *Hvordan kan en ny oppvekstlov ivareta barn og familiers rettigheter og rettssikkerhet, samtidig som kommunene har større frihet til å organisere tjenester enn dagens sektorlovgivning gir rom for?*
4. *Hvordan kan saksbehandlingsregler, klage- og tilsynsordninger innrettes slik at det understøtter mer helhetlige tjenester, lokalt handlingsrom i tjenesteutformingen og bedre ressursbruk enn i dag?*
5. *Hvordan kan en ny oppvekstlov ivareta behovet for god kompetanse i tjenesten som ivaretar barn og unges behov, uten detaljerte kompetansekrav?*
6. *Hvordan kan en ny oppvekstlov fremme tidligere innsats, som forebygger behov for mer omfattende tjenester?*

Siden målet om mer helhetlige løsninger for barn og familier ønskes fremmet gjennom forenkling i regelverk, forutsettes det at ny oppvekstlov erstatter bestemmelser i sektorlovgivningen, og ikke kommer i tillegg til disse. Det må vurderes hvordan man kan avgrense tjenester og tiltak som reguleres i en felles oppvekstlov, og hva som eventuelt fortsatt bør reguleres i sektorlovgivningen.

Utredningen skal også vise hvordan hensynet til brukerens rettigheter og rettssikkerhet kan ivaretas i en ny regulering, med større rom for ulik organisering av tjenester som er bedre tilpasset lokale forhold og individuelle behov.

Videre skal utredningen belyse hvordan reguleringen bør utformes for å gi et sterkere lokalt handlingsrom for å sette sammen personell, tiltak og tjenester til brukerens beste uten at dette forhindres av en detaljert, statlig og sektorisert styring av oppveksttjenestene. Det skal blant annet gjøres en vurdering av hva som kan være hensiktsmessig regulering av taushetsplikt og informasjonsdeling, som både understøtter samhandling og ivaretar personvern.

Utredningen skal også belyse hvordan saksbehandlingsregler, samt statlige klage-, tilsyns og veiledningsordninger bør utformes for å ivareta brukerens rettssikkerhet på en måte som understøtter et mer helhetlig tilbud og bidrar til mindre byråkrati og bedre ressursbruk i oppveksttjenestene og i statlig forvaltning. Dette kan eksempelvis være bestemmelser som innebærer at brukere får et enkeltvedtak for alle aktuelle tjenester, og med en klageadgang der også statsforvalter og tilsynsmyndighet vurderer helheten i tilbudet.

## Metode

Prosjektet vil både kreve juridisk kompetanse, herunder om lovreguleringsarbeid, samt innsikt og forståelse for sentrale hensyn bak de ulike oppveksttjenestenes organisering og lovregulering i dag. Videre forutsettes det god forståelse for betydningen av lokalt selvstyre i reguleringen av velferdslovgivningen.

Det legges til grunn at utredingen skal belyse minst to ulike konsepter for hvordan en ny, felles oppvekstlov kan utformes, med ulik avgrensning mot sektorlovgivning. Det er særlig viktig å belyse hvilke tjenester som er hensiktsmessig å samle i en felles lovgivning gitt de hensyn som er skissert innledningsvis, og hvilke bestemmelser som eventuelt fortsatt bør ivaretas av sektorlovgivningen.

Det er videre behov for god forvaltningsmessig systemforståelse og innsikt i kommunale oppveksttjenester som grunnlag for arbeidet. KS kan bistå med dette gjennom tilrettelegging for dialog med relevante fagnettverk. Et samarbeid med samfunnsvitenskapelige miljøer som har kunnskap om samordningsutfordringer er også ønskelig.

Prosjektet bør også se hen til hvilke utfordringer og muligheter som er erfart i regulering i kommuner som har organisert nye og mer helhetlige oppveksttjenester, eksempelvis i tiltak som familiens hus/ Færderhuset i Tønsberg og i innbyggernes modell i Trondheim.

Det er videre behov for kunnskap om innovasjonsmetodikk i prosjektet. Den første problemstillingen krever en kartlegging av hvilke tiltak og tjenester i oppvekstsektoren som i dag er regulert i ulike sektorlover. Det er ønskelig med en visualisering i form av illustrasjoner og case eller andre metoder som viser hvor komplekst et tjenestetilbud og forvaltning av dette kan være for barn og familier som trenger sammensatte tjenester over tid. Dette kan eksempelvis gjøres gjennom illustrasjoner av brukerreiser. Det bør vurderes hvilke bestemmelser i dagens sektorlover som overlapper og skaper gråsoner, og hvordan dette kan løses gjennom i en ny oppvekstlov som regulerer flere tjenester og tiltak i en felles lovgivning som gir bedre samordning. Det er også ønskelig med illustrasjoner som viser hvordan en ny, felles oppvekstlov for kommunale tjenester og tilbud kan bidra til mer helhet og sammenheng i tilbudet.

## Dialogprosessen

**Gjennomføring av dialogprosessen**

Formålet med dialogkonferansen er å få innspill fra leverandørene på hvordan utredningsoppdraget kan nå målsettingene som beskrevet i kap.2 og 3 på en best mulig måte.

På bakgrunn av denne åpne dialogkonferansen inviteres leverandører til å komme med ideer og forslag til hvordan vi best kan løse våre behov. Målet er å få mest mulig kunnskap om mulighetsrommet og alternative løsninger på oppdraget.

Det er ønskelig at deres tilbakemeldinger er på et overordnet og mest mulig funksjonelt nivå. Vi har følgende konkrete spørsmål:

* *Er det behov/utfordringer vi ikke har vurdert, men som er relevante for et slikt* *prosjekt, og som derfor bør inngå i tilbudsforespørselen?*
* *Fra et leverandørperspektiv, er dette utfordringer dere kan levere løsninger på* *innenfor gitt tidsramme? Hvis ikke: Hva bør justeres?*
* *Er det noe i oppdraget som kan bidra til å fremme samarbeid mellom flere*

*fagmiljøer for å gi et bedre resultat?*

De som **ønsker** å presentere sine løsningsforslag vil få anledning til å sende inn en skriftlig beskrivelse på maksimum 4 sider, samt foreta en muntlig presentasjon av sitt forslag til løsning i en-til-en møter, (se tidsplan nedenfor). Det er også mulig å sende inn svar på de beskrevne utfordringer uten å delta i en-til-en møtene. En til en møtene *kan* gjennomføres på Skype/ teams.

Forretningssensitiv informasjon som deles i møtene vil behandles konfidensielt. De individuelle samtalene vil bli benyttet blant annet som grunnlag for å utvikle endelig konkurransegrunnlag. Deltakelse i dialogaktivitetene er ikke en forutsetning for å kunne delta i den påfølgende konkurransen.

Dersom interessen for en til en møter er stor, må antall møter begrenses. Vi vil da følge først-til-mølla-prinsippet. Vi antar at det er rom for fem en til en-møter

## Program for dagen

Dato: 30.april 2025

Sted: Thon hotell Universitetsgata

Tentativt program

|  |  |
| --- | --- |
| **Tidspunkt** | **Beskrivelse** |
| 09:30 - 10:00 | Registrering & kaffe |
| 10:00 – 10:10 | Velkommen – Mål for dagen v/Gunn Marit Helgesen, KS |
| 10:15 – 10:25 | Verdien av dialog v/LUP, Hanne Solgård-Øverlier |
| 10:25 - 11:00 | Om behovet i prosjektet v*/Kristin Holm Jensen* |
| 11.00-11.15 | Pause |
| 11:15 – 12.00 | Dialog og diskusjon om oppdragsgivers problemstillinger og konkrete utfordringer. Spørsmål og svar. |
| 12.00 -12.30 | Enkel servering og samtaler |
|  |  |

## Påmelding

**For påmelding:** [**Dialogkonferanse for KS FoU**](https://ks.qondor.com/ParticipantWeb/Registration/71491)

**For spørsmål til konferansen kontaktes:**

*Daniel Ødegård –* [*daniel.odegard@ks.no*](mailto:daniel.odegard@ks.no) *– 950 32 518*

**Frist for påmelding er *28.april***

Prosjektet ber om at det i påmeldingen opplyses om navn, firma og kontaktinformasjon (mobil og e-postadresse).

1. NOU 2017:12 *Svikt og Svik*, «Samarbeid for barn og unges beste» Rapport fra 0-24 samarbeide 2018, En Barndom for livet, rapport fra Regjeringens ekspertgruppe 2023, Unge som står utenfor arbeid, opplæring og utdanning (NEET) en forskingsrapport fra NORCE 2021, på oppdrag for KS [↑](#footnote-ref-2)
2. [Regjeringen med nullvisjon for utenforskap - regjeringen.no](https://www.regjeringen.no/no/aktuelt/Regjeringen-med-nullvisjon-for-utenforskap/id3089970/) [↑](#footnote-ref-3)
3. [Hvordan styrer staten kommunene | DFØ](https://dfo.no/rapporter/hvordan-styrer-staten-kommunene); [Statlig styring av kommunene | DFØ](https://dfo.no/rapporter/statlig-styring-av-kommunene) [↑](#footnote-ref-4)